**PROJEKTS**

**Daugavpils valstspilsētas pašvaldības domes saistošo noteikumu projekta “Par sabiedriskās kārtības nodrošināšanu Daugavpils valstspilsētā” paskaidrojuma raksts**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | Pamatojoties uz likuma “Par pašvaldībām” 43. panta pirmās daļas 4. punktu un Pirotehnisko izstrādājumu aprites likuma 17. panta piekto daļu, prasības sabiedriskās kārtības nodrošināšanai Daugavpils valstspilsētas pašvaldības (turpmāk - pašvaldība) administratīvajā teritorijā tika noteiktas ar pašvaldības domes 2016. gada 10. marta saistošajiem noteikumiem Nr. 6 “Saistošie noteikumi par sabiedrisko kārtību” (turpmāk – Saistošie noteikumi Nr. 6). Likums “Par pašvaldībām” zaudēja spēku, kad 2023. gada 1. janvārī stājies spēkā Pašvaldību likums.  Atbilstoši Pašvaldību likuma Pārejas noteikumu 6. punktam, dome izvērtē uz likuma “Par pašvaldībām” normu pamata izdoto saistošo noteikumu atbilstību šim likumam un izdod jaunus saistošos noteikumus atbilstoši šajā likumā ietvertajam pilnvarojumam.  Sabiedriskā kārtība ir tiesību normām un sadzīves noteikumiem atbilstoša kārtība sabiedrībā, kas nodrošina iestāžu, uzņēmumu un organizāciju netraucētu darbību, cilvēku mierīgu dzīvi, darbu un atpūtu, kā arī īpašuma un citu tiesību un interešu aizsardzību (sk. Juridisko terminu vārdnīca. Autoru kolektīvs. Rīga: Nordik, 1998, 230. lpp.). Plašākā izpratnē ikviens tiesību pārkāpums ir rīcība, kas vērsta pret sabiedrisko kārtību (Neimanis J. Ievads tiesībās. Rīga: zv. adv. J. Neimanis, 2004, 24. lpp.).  Saskaņā ar Pašvaldību likuma 4. panta pirmās daļas 14. punktu pašvaldība piedalās sabiedriskās kārtības un drošības nodrošināšanā un šī likuma 45. panta pirmās daļas 1. punkts paredz, ka dome ir tiesīga izdot saistošos noteikumus un paredzēt administratīvo atbildību par to pārkāpšanu, nosakot administratīvos pārkāpumus un par tiem piemērojamos administratīvos sodus, ja likumos nav noteikts citādi, par sabiedriskās kārtības nodrošināšanu publiskās vietās. Tomēr pašvaldības nevarētu regulēt jautājumus, kas attiecas uz sabiedrisko kārtību valstiskā līmenī, sabiedrības interesēm un drošību kopumā. Tas nozīmē, ka katrā konkrētajā gadījumā pašvaldības saistošajos noteikumos paredzētā rīcība, kas vērsta uz sabiedriskās kārtības jomā ietilpstošas tiesiskās intereses aizsardzību, analizējama kopsakarā ar nozaru likumos esošo regulējumu. Sabiedriskās kārtības jomu regulē Administratīvo sodu likums par pārkāpumiem pārvaldes, sabiedriskās kārtības un valsts valodas lietošanas jomā, kurā noteikta atbildība par tādiem pārkāpumiem sabiedriskās kārtības jomā kā, piemēram, aizlieguma atrasties uz ūdenstilpes ledus pārkāpšana (9. pants), alkoholisko dzērienu vai citu apreibinošo vielu lietošana publiskā vietā vai atrašanās publiskā vietā reibuma stāvoklī (10. pants), sabiedriskās kārtības traucēšana (11. pants), pret personu vērsta agresīva uzvedība (11.1 pants), maznozīmīga miesas bojājuma nodarīšana (12. pants). Attiecīgi nav pamata uzskatīt, ka likumdevējs nav paredzējis izsmeļošu regulējumu šajā jautājumā – pašvaldību saistošajos noteikumos nav pieļaujams paredzēt administratīvo atbildību par rīcību, ko aptver likumā ietvertie pārkāpumi sabiedriskās kārtības jomā (sk. Vides aizsardzības un reģionālās attīstības ministrijas vadlīnijas saistošo noteikumu izstrādei par sabiedrisko kārtību, pieejamas - <https://www.varam.gov.lv/lv/vadlinijas-saistoso-noteikumu-izstradei>).  Saistošie noteikumi, paredzot administratīvo atbildību par to pārkāpšanu, izdodami tikai, lai pašvaldība varētu nodrošināt savu funkciju izpildi, bet nevis lai vispārīgi administratīvi sodītu par pārkāpumiem norādītajā jomā. Saistošajos noteikumos par sabiedrisko kārtības nodrošināšanu publiskās vietās varēs noteikt administratīvos pārkāpumus, kuru mērķis ir nodrošināt pašvaldības autonomās funkcijas (piedalīties sabiedriskās kārtības un drošības nodrošināšanā) izpildi (sk. likumprojekta “Pašvaldību likums” sākotnējās ietekmes novērtējuma ziņojumu (anotāciju), pieejama -<https://titania.saeima.lv/LIVS13/SaeimaLIVS13.nsf/0/B6E6044742C8DEF8C2258699003FE189?OpenDocument>).  Līdz ar to pašvaldība sagatavoja jaunus saistošos noteikumus par šādiem jautājumiem:   1. *Par aizliegumiem publiskā vietā*   Sabiedriskās kārtības nodrošināšanai pilsētā Saistošajos noteikumos Nr. 6 tika noteikti šādi aizliegumi (tostarp paredzot administratīvo atbildību par to neievērošanu):  - patvaļīgi pārvietot pašvaldības izvietotos dažāda veida atribūtus un svētku dekorācijas;  - stāvēt uz atpūtas soliņiem, sēdēt vai stāvēt uz to atzveltnēm;  - gulēt, izņemot tam paredzētā sabiedriskā transporta staciju uzgaidāmajā telpā;  - staigāt un atrasties zālienā, kas atrodas parkos, dārzos, košumdārzos, skvēros, bulvāros, alejās, izņemot pasākumos un laika periodos, kas noteikti ar Domes izpilddirektora atļauju;  - bojāt pašvaldības apstādījumus, t.sk. plūkt ziedus, lauzt krūmus vai to zarus;  - mazgāties, mazgāt dzīvniekus, veļu, citas lietas publiskajā lietošanā esošajās ūdenstilpnēs un strūklakās;  - peldēties un staigāt strūklakās;  - novietot transportlīdzekli zaļajā zonā, izņemot apstādījumu apkopes vajadzībām;  - profilaktiski apkopt transportlīdzekli (eļļas vai citu dzinēja šķidrumu maiņa, motora mazgāšana u.tml.) un mazgāt to ārpus speciāli šim nolūkam paredzētām vietām;  - iebraukt ar transportlīdzekļiem, izņemot velosipēdiem, publiskajās peldvietās un pašvaldības ierīkotās atpūtas vietās pie ūdenstilpnēm un aktīvās sporta atpūtas zonās, izņemot, ja transportlīdzeklis ir novietots apsaimniekošanas vajadzībām;  - uzstādīt telti, ierīkot naktsmītni vai kurināt grilu, uguni ārpus šim mērķim noteiktām vietām.  Šādi Saistošajos noteikumos Nr. 6 noteiktie aizliegumi tika vērsti uz to, lai netraucētu sabiedrības mieru.  Sabiedriskā miera traucēšana ir konstatējama, piemēram, ja nav ievērotas cilvēka tiesības uz naktsmieru, pārkāpta personas vai viņas mājokļa neaizskaramība, ierobežotas personas iespējas brīvi pārvietoties, persona ir spiesta pārtraukt vai atteikties no likumīgām darbībām (piedalīšanās kultūras vai sporta pasākumos, iepirkšanās, braukšana ar sabiedrisko transportu u.tml.), uzņēmums vai organizācija ir spiesti pārtraukt savu darbu[[1]](#footnote-1).  Līdz ar to administratīvā atbildība par šādu pārkāpumu noteikta Administratīvo sodu likuma par pārkāpumiem pārvaldes, sabiedriskās kārtības un valsts valodas lietošanas jomā 11. panta pirmajā daļā, kas noteic, ka par sabiedriskās kārtības traucēšanu, pārkāpjot vispārpieņemtās uzvedības normas un traucējot personas mieru, iestādes, komersanta vai citas institūcijas darbu vai apdraudot savu vai citu personu drošību, piemēro brīdinājumu vai naudas sodu fiziskajai personai līdz simt naudas soda vienībām, bet juridiskajai personai — līdz tūkstoš naudas soda vienībām.  Ņemot vērā iepriekš minēto, Pašvaldību likums neparedz pašvaldībai tiesības noteikt administratīvo atbildību par šādu aizlieguma pārkāpšanu.  Turpat, izpētot situāciju pilsētā, tika secināts, ka Saistošajos noteikumos Nr. 6 minētās prasības sabiedriskās kārtības nodrošināšanai ir aktuālas. Laika posmā no 2021. gada līdz 2024. gada 1. martam par minēto aizliegumu neievērošanu kopumā tika ierosināti 385 administratīvā pārkāpuma procesi. Turklāt vairums gadījumos administratīvā pārkāpuma procesi tika ierosināti, pamatojoties uz iedzīvotāju sūdzībām.  Valsts pārvalde darbojas sabiedrības interesēs (Valsts pārvaldes iekārtas likuma 10. panta trešā daļa). Tās darbībai ir jābūt vērstai tikai un vienīgi uz tādu mērķu sasniegšanu, kas atbilst sabiedrības interesēm. Savukārt, sabiedrības interesēs ir būt informētai par skaidrām darbībām vai bezdarbības izpausmēm, par kurām personu var sodīt.  Izvērtējot jautājuma aktualitāti, pašvaldība secinājusi, ka pašvaldības iedzīvotāju informēšanai saistošo noteikumu projektā ir saglabājamas Saistošo noteikumu Nr. 6 3. punktā noteiktās prasības, tās precizējot un pēc nepieciešamības papildinot, proti, saistošo noteikumu projekts sabiedriskās kārtības nodrošināšanai pilsētā paredz šādus aizliegumus publiskā vietā:   * pārvietot vai pārveidot, ārēji nebojājot, publiskās vietās izvietotas dekorācijas, zīmes, informatīvos materiālus, instrukcijas un cita veida objektus vai stendus, kas izvietoti vai uzstādīti sabiedrības informēšanai; * stāvēt uz atpūtas soliņiem, sēdēt vai stāvēt uz to atzveltnēm; * peldēties un staigāt strūklakās; * mazgāties, mazgāt dzīvniekus un priekšmetus strūklakās un publiskajā lietošanā esošajās ūdenstilpnēs; * mitināties (nakšņot, celt teltis vai veidot tām līdzīgas konstrukcijas mitināšanās nolūkam); * gulēt, izņemot tam paredzētā sabiedriskā transporta staciju uzgaidāmajā telpā; * iebraukt ar mehānisko transportlīdzekli aktīvās sporta atpūtas teritorijās, pašvaldības ierīkotās atpūtas vietās pie ūdenstilpnēm vai publisko peldvietu teritorijās, izņemot šo teritoriju apkopes vajadzībām, policijas operatīvajiem transportlīdzekļiem, neatliekamās medicīniskās palīdzības un Valsts ugunsdzēsības un glābšanas dienesta transportlīdzekļiem; * kurināt ugunskuru, iekārtot grila vietas vai kurināt grilu, izņemot tam paredzētās pašvaldības iekārtotās vietās.   Minētie aizliegumi ir noteikti ar mērķi regulēt tādas aktivitātes publiskā vietā, kuras neatbilst šo vietu (piemēram, ielu, pilsētas skvēru, parku u.tml.) parastajai lietošanai, tādējādi būtiski ierobežojot vai liedzot iespēju apkārtējai sabiedrībai pārvietoties pa šo teritoriju vai kā citādi izmantot to atbilstoši tās paredzētajam mērķim.  Piemēram, pašvaldība jau izvērtēja pilsētā piemērotas vietas ugunskura vai grila kurināšanai (ievērojot apbūves blīvumu, sabiedrisko ēku tuvumu u.tml.) un tās atbilstoši iekārtoja (piemēram parkā, pie ezera u.c. publiskās vietās), tādējādi ne tikai nodrošinot pilsētā sabiedrisko kārtību un drošību, bet arī veicinot pilsētvides sakārtošanu. Līdz ar to aizliegums publiskā vietā kurināt ugunskuru, iekārtot grila vietas vai kurināt grilu, izņemot tam paredzētās pašvaldības iekārtotās vietās, ir samērīgs un labums, ko iegūst sabiedrība, ir lielāks par atsevišķu personu interešu ierobežojumu.  Ņemot vērā to, ka Daugavpils valstspilsētas pašvaldībā nav izdoti saistošie noteikumi par atsevišķu pašvaldības teritoriju izmantošanu (izņemot par pašvaldības kapsētu izmantošanu), aizliegumi sabiedriskās kārtības nodrošināšanai pilsētā ir nosakāmi saistošajos noteikumos par sabiedriskās kārtības nodrošināšanu.   1. Pašvaldību likuma 45. pantā ir noteikti vairāki pilnvarojumi pašvaldības domei izdot saistošos noteikumus un tie ir savstarpēji nošķirti, tādejādi arī saskaņā ar katru pilnvarojumu ir izdodami atsevišķi saistošie noteikumi (sk. Vides aizsardzības un reģionālās attīstības ministrijas Vadlīnijas saistošo noteikumu izstrādei par publiskā lietošanā nodotu pašvaldības zaļo zonu un stādījumu aizsardzību, pieejamas - <https://www.varam.gov.lv/lv/vadlinijas-saistoso-noteikumu-izstradei>). Līdz ar Saistošajos noteikumos Nr. 6 noteiktās prasības pašvaldības zaļās zonas un stādījumu aizsardzībai nosakāmas saistošajos noteikumos, kas ir izdodami saskaņā ar Pašvaldību likuma 45. panta pirmās daļas 5. punktā noteikto pilnvarojumu. 2. *Par publiskajām vietām, kurās aizliegts atrasties ar suni*   Šobrīd normatīvie akti vēl nenosaka tās teritorijas (vietas), kurās suns nedrīkst atrasties (minēto jautājumu plānots noteikt Dzīvnieku aizsardzības likumā, sk. likumprojektu “Grozījumi Dzīvnieku aizsardzības likumā” Nr. 148/Lp14, pieejams - [https://titania.saeima.lv/LIVS14/saeimalivs14.nsf/webAll?SearchView&Query=([Title]=\*groz%C4%ABjumi+dz%C4%ABvnieku\*)&SearchMax=0&SearchOrder=4](https://titania.saeima.lv/LIVS14/saeimalivs14.nsf/webAll?SearchView&Query=(%5bTitle%5d=*groz%C4%ABjumi+dz%C4%ABvnieku*)&SearchMax=0&SearchOrder=4)).  2022. gadā, izstrādājot grozījumus Saistošajos noteikumos Nr. 6 (sk. <https://likumi.lv/ta/id/330828-grozijumi-daugavpils-domes-2016-gada-10-marta-saistosajos-noteikumos-nr-6-saistosie-noteikumi-par-sabiedrisko-kartibu->) pašvaldība sadarbībā ar Daugavpils pilsētas pašvaldības policiju izvērtēja pilsētā esošās publiski pieejamās teritorijas ar mērķi noteikt tās vietās, kurās suņu ievešana var radīt draudus cilvēku un dzīvnieku drošībai, un noteica tās vietas, kurās suņa īpašnieks vai turētājs nav tiesīgs ievest suni.  Bērnu atpūtas un rotaļu laukumos, izglītības iestādēs un to teritorijās, publiskās izklaides vietās, sporta laukumos un trasēs, publiskajās peldvietās un publisko pasākumu norises vietās pulcējas un pārvietojas salīdzinoši liels cilvēku skaits, tāpēc ir saprātīgi pieņemt, ka suņu atrašanās šādās teritorijās var radīt draudus cilvēku un citu dzīvnieku drošībai, piemēram, suns var uzvesties agresīvi, agresīvi reaģēt uz cilvēkiem un citiem dzīvniekiem, cilvēku veiktām aktivitātēm, izbīlī aizbēgt u.tml. Sabiedrības drošībai un citiem dzīvniekiem būtisku apdraudējumu rada tieši suņi, to iespējamie uzbrukumi un sakošanas gadījumi. Līdz ar to aizliegums sunim atrasties minētajās publiskās vietās objektīvi samazina risku cilvēku drošībai.  Izvērtējot pašreizējo situāciju pilsētā un to, ka Daugavpils valstspilsētas pašvaldībā nav izdoti saistošie noteikumi par atsevišķu pašvaldības teritoriju izmantošanu (izņemot par pašvaldības kapsētu izmantošanu), saistošajos noteikumos par sabiedriskās kārtības nodrošināšanu ir saglabājams Saistošo noteikumu Nr. 6 3.1 un 3.2 punkts, nosakot, ka suņa īpašniekam vai turētājam ir aizliegts atrasties ar suni bērnu atpūtas un rotaļu laukumos, izglītības iestādēs un to teritorijās, publiskās izklaides vietās, sporta laukumos un trasēs, publiskajās peldvietās un publisko pasākumu norises vietās, izņemot dzīvnieku tirdzniecības, sacensību un demonstrēšanas vietās. Minētais aizliegums neattiecas uz suni pavadoni, suni asistentu, suni terapeitu un dienesta suni (ja suns atrodas kopā ar amatpersonu, pildot dienesta pienākumus) un suņa īpašniekam vai turētājam ir jābūt klāt attiecīgai suņa apliecībai.  Attiecībā uz citiem mājas (istabas) dzīvniekiem nav paredzēts noteikt šādus ierobežojumus, jo sabiedrības drošībai un citiem dzīvniekiem būtisku apdraudējumu rada tieši suņi, to iespējamie uzbrukumi un sakošanas gadījumi. Turklāt sabiedrībā ir izveidojies paradums atrasties publiskās vietās ar suni, nevis citiem mājas (istabas) dzīvniekiem.  Pašvaldība secināja, ka minētais ierobežojums ir samērīgs un labums, ko iegūst sabiedrība, ir lielāks par atsevišķu personu interešu ierobežojumu.  Jāatzīmē, ka pašvaldībā vairākkārt ir vērsušies pilsētas iedzīvotāji ar lūgumu nepiemērot minētos ierobežojumus maza izmēra suņiem, taču, ja pašvaldība saistošajos noteikumos noteic vietas, kurās nav atļauts ievest suni, tad minētais aizliegums ir attiecināms uz visa veida suņiem, neatkarīgi no to šķirnes vai lieluma, un pašvaldība nav pilnvarota noteikt jebkādus izņēmumus. Pašvaldībai ir pienākums ievērot diskriminācijas aizliegumu un vienlīdzības principu.  Ņemot vērā to, ka aizliegums atrasties ar suni bērnu atpūtas un rotaļu laukumos, izglītības iestādēs un to teritorijās, publiskās izklaides vietās, sporta laukumos un trasēs, publiskajās peldvietās un publisko pasākumu norises vietās, izņemot dzīvnieku tirdzniecības, sacensību un demonstrēšanas vietās, ir vērsts uz to, lai neradītu (samazinātu) apdraudējumu cilvēkiem, administratīvā atbildība par šādu pārkāpumu noteikta Administratīvo sodu likuma par pārkāpumiem pārvaldes, sabiedriskās kārtības un valsts valodas lietošanas jomā 11. panta pirmajā daļā, kas noteic, ka par sabiedriskās kārtības traucēšanu, pārkāpjot vispārpieņemtās uzvedības normas un traucējot personas mieru, iestādes, komersanta vai citas institūcijas darbu vai apdraudot savu vai citu personu drošību, piemēro brīdinājumu vai naudas sodu fiziskajai personai līdz simt naudas soda vienībām, bet juridiskajai personai — līdz tūkstoš naudas soda vienībām.  Ņemot vērā iepriekš minēto, Pašvaldību likums neparedz pašvaldībai tiesības noteikt administratīvo atbildību par šāda aizlieguma pārkāpšanu.   1. *Par ierobežojumu uguņošanas ierīču un skatuves pirotehnisko izstrādājumu izmantošanai*   Likums “Par piesārņojumu” troksni definē kā gaisa vidē nevēlamas, traucējošas visu veidu skaņas, kas rada diskomfortu, ietekmē dzirdi un traucē akustisko saziņu (sk. likuma 1. panta 12.1 punktu).  Trokšņa avoti ir divējādi – var būt vides radīts troksnis un sadzīves troksnis. Vides troksnis ir nevēlams vai kaitīgs cilvēka darbības radīts āra troksnis, piemēram, troksnis, ko rada transportlīdzekļi, ceļu satiksme, dzelzceļa satiksme, gaisa satiksme, troksnis, kas rodas rūpnieciskās darbības zonās, kā arī troksnis, ko rada minētā likuma 1.pielikumā minētās piesārņojošās darbības (iekārtas) (sk. likuma 1. panta 16. punktu). Savukārt ar sadzīves troksni visbiežāk saprot troksni, ko rada, piemēram, kaimiņi, blakus esošās izklaides iestādes u.tml.  Ir saprātīgi pieņemt, ka jebkuram cilvēkam var rasties diskomforts no tā, ka viņš pēkšņi tiek uzmodināts nakts vidū un jāpiebilst, ka cilvēkam ir tiesības ne tikai izgulēties, bet darīt to pie atvērtiem logiem.  Šai sakarā Pirotehnisko izstrādājumu aprites likuma 17. panta piektā daļa noteic, ka attiecīgā pašvaldība, izdodot saistošos noteikumus, ir tiesīga ierobežot uguņošanas ierīču un skatuves pirotehnisko izstrādājumu izmantošanas vietu un laiku.  Ievērojot to, ka šāds pilnvarojums vērsts uz sabiedriskās kārtības un drošības nodrošināšanu pilsētā, tostarp aizsargājot iedzīvotāju tiesības uz naktsmieru, saistošajos noteikumos par sabiedriskās kārtības nodrošināšanu ir saglabājams Saistošo noteikumu Nr. 6 4. punkts, nosakot, ka bez Daugavpils valstspilsētas pašvaldības izpilddirektora atļaujas pilsētas teritorijā aizliegts izmantot uguņošanas ierīces un skatuves pirotehniskos izstrādājumus laika posmā no plkst. 23.00 līdz plkst. 7.00, izņemot normatīvajos aktos noteiktajās svētku, atceres un atzīmējamās dienās (svētku, atceres uz atzīmējamās dienas noteiktas likumā “Par svētku, atceres un atzīmējamām dienām”).  Ņemot vērā to, ka šāds aizliegums vērsts uz sabiedriskās kārtības un drošības nodrošināšanu pilsētā, tostarp aizsargājot iedzīvotāju tiesības uz naktsmieru, administratīvā atbildība par šādu pārkāpumu noteikta Administratīvo sodu likuma par pārkāpumiem pārvaldes, sabiedriskās kārtības un valsts valodas lietošanas jomā 11. panta pirmajā daļā, kas noteic, ka par sabiedriskās kārtības traucēšanu, pārkāpjot vispārpieņemtās uzvedības normas un traucējot personas mieru, iestādes, komersanta vai citas institūcijas darbu vai apdraudot savu vai citu personu drošību, piemēro brīdinājumu vai naudas sodu fiziskajai personai līdz simt naudas soda vienībām, bet juridiskajai personai — līdz tūkstoš naudas soda vienībām.  Ņemot vērā iepriekš minēto, Pašvaldību likums neparedz pašvaldībai tiesības noteikt administratīvo atbildību par šāda aizlieguma pārkāpšanu.   1. *Par pienākumu savākt lauksaimniecības dzīvnieka ekskrementus*   Normatīvie akti neliedz pārvietoties, vadot pajūgu vai jājot ar zirgu. Līdz ar to sākoties siltākam laikam, pilsētas ielas posmos, kas atrodas Daugavpils valstspilsētas vēsturiskā centra teritorijā, kā arī parku teritorijās ir sastopami lauksaimniecības dzīvnieki.  Saskaņā ar Dzīvnieku aizsardzības likuma 10. panta 1. punktu lauksaimniecības dzīvnieku turēšanas un izmantošanas kārtību un labturības prasības katras lauksaimniecības dzīvnieku sugas turēšanai un izmantošanai, prasības kaušanai paredzēto lauksaimniecības dzīvnieku aizsardzībai, kā arī lauksaimniecības dzīvnieka turētāja tiesības un pienākumus nosaka Ministru kabinets. Savukārt nedz Dzīvnieku aizsardzības likumā, nedz attiecīgajos Ministru kabineta noteikumos nav noteikts lauksaimniecības dzīvnieka īpašniekam vai turētājam pienākums, atrodoties ar dzīvnieku apdzīvoto vietu teritorijā, savākt sava lauksaimniecības dzīvnieka ekskrementus.  Ņemot vērā to, ka šādi dzīvnieki pārvietojas pilsētas teritorijās, kuras robežojas ar nozīmīgiem sabiedriskiem objektiem un to apkārtnē pārvietojas liels cilvēku (tostarp tūristu) skaits, ir saprātīgi noteikt dzīvnieka īpašniekam vai turētajam prasību, atrodoties ar lauksaimniecības dzīvnieku publiskā vietā, savākt sava dzīvnieka ekskrementus, tādējādi nodrošinot sabiedrisko kārtību publiskā vietā.  Attiecībā uz mājas (istabas) dzīvniekiem atbildība par šādas prasības neievērošanu noteikta Dzīvnieku aizsardzības likumā, nevis Administratīvo sodu likumā par pārkāpumiem pārvaldes, sabiedriskās kārtības un valsts valodas lietošanas jomā.  Līdz ar to, izvērtējot nepieciešamību saistošajos noteikumos noteikt administratīvo atbildību par lauksaimniecības dzīvnieka ekskrementu nesavākšanu publiskā vietā, pašvaldība konstatēja, ka šāda administratīvā atbildība ir nepieciešama sabiedriskās kārtības nodrošināšanai pilsētā, līdz ar to saistošo noteikumu projekts paredz, ka par lauksaimniecības dzīvnieka ekskrementu nesavākšanu publiskā vietā piemēro brīdinājumu vai naudas sodu fiziskai personai no divām līdz desmit naudas soda vienībām. Pašvaldības ieskatā minētās administratīvā soda robežas ir samērīgas un atturēs personas no iespējamā pārkāpuma izdarīšanas.  Ar saistošo noteikumu projekta spēkā stāšanās brīdi spēku zaudēs Saistošie noteikumi Nr. 6. |
| 2. Fiskālā ietekme uz pašvaldības budžetu | Nav iespējams precīzi veikt saistošo noteikumu finansiālo ietekmi uz pašvaldības budžetu, jo ieņēmumi no soda naudas, kas iekasēta par konstatētajiem administratīvajiem pārkāpumiem, ir atkarīgi no pārkāpumu apjoma un darba efektivitātes – jo intensīvāka ir uzraudzība, jo īstermiņā tiek iekasēts vairāk soda naudas un secīgi ir mazāk pārkāpumu (soda naudas) ilgtermiņā. Soda piemērošana nav atbildīgo pašvaldības institūciju darbības uzdevums un mērķis.  Saskaņā ar pašvaldības Administratīvās komisijas sniegto informāciju laika posmā no 2021. gada līdz 2024. gada 1. martam par Saistošo noteikumu Nr. 6 prasību neievērošanu kopumā tika ierosināti 385 administratīvā pārkāpuma procesi.  Ņemot vērā Saistošo noteikumu Nr. 6 prasību aktualitāti un to, ka par saistošo noteikumu projektā minēto prasību neievērošanu administratīvā atbildība ir noteikta Administratīvo sodu likuma par pārkāpumiem pārvaldes, sabiedriskās kārtības un valsts valodas lietošanas jomā 11. panta pirmajā daļā, kas noteic, ka par sabiedriskās kārtības traucēšanu, pārkāpjot vispārpieņemtās uzvedības normas un traucējot personas mieru, iestādes, komersanta vai citas institūcijas darbu vai apdraudot savu vai citu personu drošību, piemēro brīdinājumu vai naudas sodu fiziskajai personai līdz simt naudas soda vienībām, bet juridiskajai personai — līdz tūkstoš naudas soda vienībām (administratīvā pārkāpuma procesu veic Daugavpils pilsētas pašvaldības policija), būtisks ieņēmumu pieaugums netiek paredzēts. |
| 3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Pašvaldība ir identificējusi tās darbības, kas pilsētas publiskās vietās var traucēt personas mieru un institūciju darbību, tāpēc saistošo noteikumu projekts vērsts uz to, lai pilsētā mazinātu šādu darbību izpausmes, kas savukārt veicinās pilsētas iedzīvotāju labsajūtu un drošības sajūtu, kā arī atturēs personas no pārkāpumu izdarīšanas.  Tāpat saistošo noteikumu projekts netieši veicinās pilsētvides sakoptību kopumā, rezultātā novēršot iespējamo cilvēku veselības vai drošības apdraudējumu.  Saistošo noteikumu projekts nerada ietekmi uz uzņēmējdarbības vidi un konkurenci. |
| 4. Ietekme uz administratīvajām procedūrām un to izmaksām | Saistošo noteikumu projekta izpildi kontrolē pašvaldības iestāde “Daugavpils pilsētas pašvaldības policija”.  Administratīvā pārkāpuma procesu par saistošo noteikumu projekta pārkāpumiem veiks pašvaldības iestāde “Daugavpils pilsētas pašvaldības policija”. |
| 5. Ietekme uz pašvaldības funkcijām un cilvēkresursiem | Saistošie noteikumi izstrādāti Pašvaldību likuma 4. panta pirmās daļas 14. punktā noteiktās autonomās funkcijas izpildei – piedalīties sabiedriskās kārtības un drošības nodrošināšanā.  Saistošo noteikumu projekta īstenošanā netiks uzlikti jauni pienākumi vai uzdevumi esošajiem darbiniekiem, veidotas jaunas darba vietas u.tml. |
| 6. Informācija par izpildes nodrošināšanu | Saistošo noteikumu piemērošanā privātpersona var vērsties Daugavpils pilsētas pašvaldības policijā (dežūrdaļas tālrunis 654 21500 (visu diennakti), e-pasta adrese: [police@daugavpils.lv](mailto:police@daugavpils.lv), atrodas Muzeja ielā 1, Daugavpilī, sk. <https://police.daugavpils.lv/kontakti>). |
| 7. Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai. |
| 8. Izstrādes gaitā veiktās konsultācijas ar privātpersonām un institūcijām | Saistošo noteikumu izstrādes procesā notikušas konsultācijas ar Daugavpils pilsētas pašvaldības policiju un pašvaldības Administratīvo komisiju.  Sabiedrības viedokļa noskaidrošanai saistošo noteikumu projekts publicēts pašvaldības tīmekļvietnē [www.daugavpils.lv](http://www.daugavpils.lv) sadaļā “Sabiedrības līdzdalība”, termiņš viedokļu iesniegšanai – no 2024. gada 20. marta līdz 2024. gada 3. aprīlim. Par saistošo noteikumu projektu viedokļi netika saņemti.  Turpat, sagatavojot saistošo noteikumu projektu par publiskā lietošanā nodotu pašvaldības zaļo zonu un stādījumu aizsardzību Daugavpils pilsētā, tika saņemts Daugavpils pilsētas pašvaldības policijas priekšlikums aizliegumu profilaktiski apkopt mehānisko transportlīdzekli (eļļas vai citu dzinēja šķidrumu maiņa, motora mazgāšana u.tml.) un to mazgāt ārpus speciāli šim nolūkam paredzētām vietām noteikt saistošajos noteikumos, kas ir izdodami saskaņā ar Pašvaldību likuma 45. panta pirmās daļas 5. punktā noteikto pilnvarojumu. Daugavpils pilsētas pašvaldības policijas priekšlikums ir ņemts vērā. |

Daugavpils valstspilsētas pašvaldības domes priekšsēdētājs A.Elksniņš

1. sk. Senāta Administratīvo lietu departamenta 2007. gada 9. marta spriedumu lietā Nr. SKA – 61/2007 [↑](#footnote-ref-1)